Райнер Мария Рилке
Ендимион

Превод от немски: Стоян Бакърджиев, 1979

chitanka.info

Ендимион[0]

Той цял е лов. През неговите вени

животно мина като през гора.

Изникват там долини, езера,

кошутата оглеждат, удивени;

струи кръвта на спящия в тревата

подире й, но мъчи я стрелата,

разтапяща се в дрямката без звук.

Богинята — девица без съпруг,

се носи в нощите на времената,

допълва се сама, лети прекрасна,

омаяна от вечерния звън;

към него наклони си тя главата

и в миг до раменете й проблясна

той — дивен, съхранен във вечен сън.

1909

[0] Ендимион — Митичен овчар, надарен с рядка красота, обикнат от богинята на лова Артемида, която била измолила от баща си Зевс да не се омъжва никога (затова е „богинята-девица без съпруг“). За да запази красотата на възлюбения си, тя поискала от Зевс да го потопи във вечен сън: Артемида отивала всяка вечер при Ендимион да се наслаждава на прекрасния му облик. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.